હરીન્દ્ર દવે મુકુંદરાય પારાશર્યને લખે છે કે, ‘તમારી સત્યકથાઓ અને થોડી સચ્ચાઈભરી કવિતાઓને કારણે આ ભાષા બોલતો દરેક માનવ તમારો કૃતજ્ઞ રહેશે.’ એની નીચે આપણને સહી કરવાનું મન થાય કે ખરેખર આ વાત બહુ સાચી છે. ગુલાબદાસ બ્રોકરે એક વખત એવું લખ્યું હતું કે, ‘હું ઘણા બધા માણસોને ઓળખું છું, પણ જેને જોઈને તરત જ મારા મનમાં થાય કે આ પ્રભુનો માણસ. એવા બહુ ઓછી માણસો મેં જોયા છે અને મારા મિત્ર મુકુંદરાય પારાશર્ય એમાના એક છે એ વાતનું મને ગૌરવ છે.’